ПОСЛЕДОВАНИЕ МОЛЕБНАГО ПЕНИЯ

Диакон: Благослови владыко.

Иерей: Благословен Бог наш всегда, ныне и присно, и во веки веков.

Лик: Аминь. Царю Небесный:

Таже чтец: Трисвятое по Отче наш: Возглас: Яко Твое есть Царство, и сила и слава, Отца, и Сына, и Святаго Духа, и ныне и присно, и во веки веков.

Чтец: Аминь. Господи, помилуй, 12.

Слава, и ныне:

Приидите, поклонимся Цареви нашему Богу.

Приидите, поклонимся и припадем Христу, Цареви нашему Богу.

Приидите, поклонимся и припадем Самому Христу, Цареви и Богу нашему.

Псалом 142:

Господи, услыши молитву мою, внуши моление мое во истине твоей, услыши мя в правде твоей; и не вниди в суд с рабом твоим, яко не оправдится пред тобою всяк живый. Яко погна враг душу мою; смирил eсть в землю живот мой; посадил мя eсть в темных, яко мeртвыя века. И уны во мне дух мой, во мне смятеся сердце мое. Помянух дни дрeвния, поучихся во всех делех твоих, в творениих руку твоeю поучахся. Воздех к тебе руце мои; душа моя яко земля безводная тебе. Скоро услыши мя, Господи, изчезе дух мой; не отврати лица твоего от менe, и уподоблюся низходящым в ров. Слышану сотвори мне заутра милость твою, яко на тя уповах; скажи мне, Господи, путь, в oньже пойду, яко к тебе взях душу мою. Изми мя от враг моих, Господи, к тебе прибегох. Научи мя творити волю твою, яко ты eси Бог мой; дух твой благий наставит мя на землю праву. Имене твоего ради, Господи, живиши мя правдою твоею; изведеши от печали душу мою; и милостию твоею потребиши враги моя и погубиши вся стужающыя души моей; яко аз раб твой eсмь:

Слава, и ныне: Аллилуиа, трижды.

Ектения великая: Миром Господу помолимся:

Возглас: Яко подобает Тебе всякая слава:

По гласу тропаря.

Бог Господь, и явися нам, благословен Грядый во имя Господне.

Стих 1: Исповедайтеся Господеви, яко Благ, яко в век милость Его.

Стих 2: Обышедше обыдоша мя, и именем Господним противляхея им.

Стих 3: Не умру, но жив буду, и повем дела Господня.

Стих 4: Камень, егоже небрегоша зиждущий, сей бысть во главу угла: от Господа бысть сей, и есть дивен во очесех наших.

**Тропарь благоверного князя Димитрия Донского,** глас 3-й

Велика обрете в бедах тя поборника земля Русская, языки побеждающа. Якоже на Дону Мамаеву низложил еси гордыню, на подвиг сей прияв благословение преподобнаго Сергия, тако, княже Димитрие, Христу Богу молися, даровати нам велию милость.

Слава**: Тропарь благоверной княгини Евдокии, в инокинях Евфросинии,**глас 8-й

По земнем вдовстве Небесному Жениху себе уневестивши и в княжестем чертозе подвижнически поживши, послежде и чертог, и чад твоих Бога ради оставила еси, преподобная Евфросиние, и вшедши во обитель, тобою созданную, и во иночестем образе многи подвиги показала еси, и святое твое житие по благодати Божией блаженною кончиною увенчала еси. И ныне предстоящи Христу Богу, моли спастися душам нашим.

и ныне: Богородичен 8-го гласа:

Владычице, приими молитвы раб Твоих, и избави нас от всякия нужды и печали.

Таже псалом 50-ый.

Посем без ирмосов 1 и 3 песни канона, егоже припевы:

Иисусе Сладчайший, спаси нас,

Пресвятая Богородице, спаси нас,

Святии благоверние великие князи Димитрие и Евдокие молите Бого о нас.

Поем же киижду песнь сице:

Иерей и диакон: Припев

Лик: Припев

Иерей и диакон: Слава:

Лик: И ныне:

По 3-й песни поем:

Спасителю: Избави от бед/ рабы Твоя, Многомилостиве,/ яко мы усердно/ к Тебе прибегаем,/ милостивому Избавителю, всех Владыце, Господу Иисусу.

Богородице: Спаси от бед/ рабы Твоя, Богородице,/ яко вси по Бозе/ к Тебе прибегаем,/ яко Нерушимей Стене и Предстательству.

Призри благосердием,/ Всепетая Богородице,/ на мое лютое/ телесе озлобление,/ и исцели души моея болезнь.

Святым: Молите Бога о нас, Святии благоверние великие князи Димитрие и Евдокие/ яко мы усердно/ к вам прибегаем,/ скорым помощникам и молитвенникам о душах наших.

Таже ектениа: Помилуй нас, Боже, по велицей милости Твоей, молим Ти ся, услыши и помилуй.

Еще молимся о Великом Господине и отце нашем Святейшем Патриархе Кирилле и о Господине нашем Высокопреосвященнейшем митрополите Алексии, и о всей во Христе братии нашей.

Еще молимся за всю братию и за вся христианы.

Возглас: Яко Милостив и Человеколюбец Бог еси и Тебе славу возсылаем Отцу и Сыну и Святому Духу, ныне и присно и во веки веков.

Лик: Аминь.

Также 4, 5 и 6 песни канона.

По 6-й песни: поем, якоже и по 3-й песни.

Таже ектениа: Паки и паки миром Господу помолимся.

Заступи, спаси, помилуй, и сохрани нас, Боже, Твоею благодатию.

Пресвятую, Пречистую, Преблагословенную, славную Владычицу нашу Богородицу, и Приснодеву Марию, со всеми святыми помянувше, сами себе и друг друга, и весь живот наш Христу Богу предадим.

Лик: Тебе, Господи.

Возглас: Ты бо еси Царь мира, и Спас душ наших, и Тебе славу возсылаем, Отцу, и Сыну, и Святому Духу, ныне и присно, и во веки веков.

Лик: Аминь.

Диакон: Вонмем, премудрость, вонмем. Прокимен глас 7:

Честна пред Господем/смерть преподобных Его.

Стих: Что воздам Господеви о всех яже воздаде ми.

Священник: Премудрость прости, услышим Святаго Евангелиа.

Священник: Мир всем.

Лик: И духови твоему.

Лик поет прокимен.

Диакон: Господу, помолимся.

Лик: Господи, помилуй.

Иерей: Яко свят еси, Боже наш, и во святых почиваеши, и Тебе славу возсылаем, Отцы и Сыну и Святому Духу, ныне и присно и во веки веков.

Лик: Аминь.

Диакон и лик: Всякое дыхание да хвалит Господа:

Диакон: И о сподобитися нам слышанию святаго евангелиа, Господа Бога молим.

Лик: Господи, помилуй (трижды).

Диакон: Премудрость, прости, услышим святаго евангелиа.

Иерей: Мир всем.

Лик: И духови твоему.

Иерей: От Матфея святаго евангелиа чтение.

Лик: Слава Тебе, Господи, слава Тебе.

Диакон: Вонмем.

И чтет иерей прилучившееся евангелие.

Евангелие от Матфеа, зачало 43.

Рече Господь Своим учеником: вся Мне предана суть Oтцем Моим, и никтоже знает Сына, токмо Oтец, ни Oтца кто знает, токмо Сын, и емуже аще волит Сын открыти. Приидите ко Мне вси труждающиися и обремененнии, и Аз упокою вы. Возмите иго Мое на себе, и научитеся от Мене, яко кроток есмь и смирен сердцем, и обрящете покой душам вашим. Иго бо Мое благо, и бремя Мое легко есть.

Посем поются песни 7, 8 и 9.

Таже: Достойно есть: Трисвятое, по Отче наш: и кондаки.

**Кондак благоверного князя Димитрия Донского,**глас 2-й

Подвиги твоими, святе Димитрие, страну нашу Бог сохрани, давый тебе силу непобедимую. И ныне, предстателю крепкий, соблюдай молитвами святыми град твой Москву невредим от всех навет вражиих.

**Кондак благоверной княгини Евдокии, в инокинях Евфросинии,**глас 2-й

Вся красная мира сего, яко суетная, презревши и тело твое постом и бдением изнуривши, непрестанными молитвами Богу угодила еси, преподобная Евфросиние, и, дар исцелений от Него прияти сподобльшися, слепому прозрение и многим недужным иcцеление даровала еси. Темже радостно взываем, глаголюще: слава Богу, прославляющему святыя Своя.

Ектениа:

Помилуй нас, Боже, по велицей милости Твоей, молим Ти ся, услыши и помилуй.

Лик: Господи, помилуй (трижды).

Еще молимся о Великом Господине и отце нашем Святейшем Патриархе Кирилле и о господине нашем Высокопреосвященнейшем митрополите Алексии , и о всей во Христе братии нашей.

Еще молимся о богохранимей стране нашей, властех и воинстве ея, да тихое и безмолвное житие поживем во всяком благочестии и чистоте.

Еще молимся о милости, жизни, мире, здравии, спасении, посещении, прощении и оставлении грехов рабов Божиих (имярек).

Еще молимся да хранят люди Твои заповедь сию: еже Бог сочета, человек да не разлучает, и даруется домашним их церквам несокрушимая крепость и преспеяние в любви нелицемерней;

Еще молимся о сохранении супружества рабов Твоих в мире и единомыслии, благочестии и чистоте;

Еще молимся да возвеселятся люди твои видением сынов и дщерей, и да умножится народ наш и благословение Твое наследуется в нем в род и род.

Еще молимся за всю братию, и за вся христианы.

Возглас: Услыши ны, Боже Спасителю наш, упование всех концов земли и сущих в море далече: и милостив, милостив буди, Владыко, о гресех наших и помилуй ны. Милостив бо и человеколюбец, Бог еси, и Тебе славу воссылаем, Отцу и Сыну, и Святому Духу, ныне и присно и во веки веков.

Лик: Аминь.

Посем поется величание.

Диакон: Премудрость:

Иерей: Пресвятая Богородице, спаси нас.

Лик: Честнейшую Херувим:

Иерей: Слава Тебе, Христе Боже, Упование наше, слава Тебе.

Лик: Слава, и ныне: Господи, помилуй, (трижды) Благослови.

Иерей отпуст:

Христос истинный Бог наш, молитвами Пречистыя Своея Матере, преподобных и богоносных отец наших, св. блгвв. вел. кн. Димитрия Донского и вел. кн. Евдокии, в инокинях Евфросинии, и всех святых, помилует и спасет нас, яко Благ и Человеколюбец.

Лик: Аминь.